CELEX: 32018R1092
Language: el
Date: 2018-07-18 00:00:00
Title: Κανονισμός (ΕΕ) 2018/1092 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, για τη θέσπιση του ευρωπαϊκού προγράμματος βιομηχανικής ανάπτυξης στον τομέα της άμυνας, που αποσκοπεί στη στήριξη της ανταγωνιστικότητας και της καινοτόμου ικανότητας της αμυντικής βιομηχανίας της Ένωσης

7.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 200/30
               
            
         ΚΑΝΟΝΙΣΜΌΣ (ΕΕ) 2018/1092 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
         της 18ης Ιουλίου 2018
         για τη θέσπιση του ευρωπαϊκού προγράμματος βιομηχανικής ανάπτυξης στον τομέα της άμυνας, που αποσκοπεί στη στήριξη της ανταγωνιστικότητας και της καινοτόμου ικανότητας της αμυντικής βιομηχανίας της Ένωσης
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 173,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Στην ανακοίνωσή της τής 30ής Νοεμβρίου 2016, για ένα σχέδιο δράσης για την ευρωπαϊκή άμυνα, η Επιτροπή δεσμεύτηκε να συμπληρώσει, να αξιοποιήσει και να παγιώσει τις συνεργατικές προσπάθειες των κρατών μελών όσον αφορά την ανάπτυξη δυνατοτήτων άμυνας για την αντιμετώπιση προκλήσεων ασφάλειας, καθώς επίσης και να προωθήσει μια ανταγωνιστική, καινοτόμο και αποτελεσματική αμυντική βιομηχανία σε όλη την Ένωση. Πιο συγκεκριμένα, πρότεινε τη δημιουργία Ευρωπαϊκού Ταμείου Άμυνας (το «Ταμείο»), ώστε να υποστηριχθούν οι επενδύσεις στην κοινή έρευνα και στην κοινή ανάπτυξη αμυντικών εξοπλισμών και τεχνολογιών και με τον τρόπο αυτό να ενθαρρυνθεί η από κοινού προμήθεια και από κοινού συντήρηση των αμυντικών εξοπλισμών και τεχνολογιών. Το ταμείο δεν θα αντικαταστήσει τις εθνικές προσπάθειες προς τον σκοπό αυτό και θα πρέπει να λειτουργεί ως κίνητρο για τη συνεργασία των κρατών μελών και την ενίσχυση των επενδύσεών τους στον τομέα της άμυνας. Το ταμείο θα στηρίζει τη συνεργασία καθ' όλη τη διάρκεια του κύκλου ανάπτυξης αμυντικών προϊόντων και τεχνολογίας, προάγοντας με τον τρόπο αυτό τις συνέργειες και τη σχέση κόστους αποτελεσματικότητας. Στόχος θα είναι να εξασφαλιστούν δυνατότητες, να διασφαλιστεί μια ανταγωνιστική και καινοτόμος βάση για την αμυντική βιομηχανία σε όλη την Ένωση, μεταξύ άλλων με διασυνοριακή συνεργασία και συμμετοχή των μικρομεσαίων επιχειρήσεων (ΜΜΕ), καθώς και να διευκολυνθεί η μεγαλύτερη ευρωπαϊκή αμυντική συνεργασία.
                  
               
                     (2)
                  
                  
                     Για να προωθηθούν η ανταγωνιστικότητα, η αποτελεσματικότητα και η καινοτόμος ικανότητα της αμυντικής βιομηχανίας της Ένωσης, η οποία συμβάλλει στη στρατηγική αυτονομία της Ένωσης, θα πρέπει να θεσπιστεί ένα ευρωπαϊκό πρόγραμμα βιομηχανικής ανάπτυξης στον τομέα της άμυνας («το πρόγραμμα»). Το πρόγραμμα θα πρέπει να αποσκοπεί στην ενίσχυση της ανταγωνιστικότητας της αμυντικής βιομηχανίας της Ένωσης, η οποία θα συμβάλει στη βελτίωση των αμυντικών δυνατοτήτων, μεταξύ άλλων σε σχέση με την άμυνα στον κυβερνοχώρο, μέσω της στήριξης της συνεργασίας μεταξύ επιχειρήσεων σε όλη την Ένωση, συμπεριλαμβανομένων των ΜΜΕ και των εταιρειών μεσαίας κεφαλαιοποίησης, των ερευνητικών κέντρων και των πανεπιστημίων, και της συνεργασίας μεταξύ κρατών μελών, στο στάδιο της ανάπτυξης αμυντικών προϊόντων και τεχνολογιών, διευκολύνοντας κατά τον τρόπο αυτό την καλύτερη αξιοποίηση των οικονομιών κλίμακας στην αμυντική βιομηχανία και την προώθηση της τυποποίησης των αμυντικών συστημάτων βελτιώνοντας παράλληλα τη διαλειτουργικότητά τους. Το στάδιο της ανάπτυξης, το οποίο έπεται του σταδίου της έρευνας και της τεχνολογίας, συνεπάγεται σημαντικούς κινδύνους και κόστος, τα οποία παρεμποδίζουν την περαιτέρω εκμετάλλευση των αποτελεσμάτων της έρευνας και επηρεάζουν δυσμενώς την ανταγωνιστικότητα της αμυντικής βιομηχανίας της Ένωσης. Μέσω της στήριξης του σταδίου της ανάπτυξης, το πρόγραμμα θα συμβάλει στη βελτίωση της αξιοποίησης των αποτελεσμάτων της έρευνας στον τομέα της άμυνας και στη γεφύρωση του χάσματος μεταξύ έρευνας και παραγωγής. Θα προωθήσει επίσης όλες τις μορφές καινοτομίας, δεδομένου ότι τα θετικά αποτελέσματα αυτής της στήριξης μπορούν να αναμένονται να επεκταθούν και στον μη στρατιωτικό τομέα. Το πρόγραμμα συμπληρώνει τις δραστηριότητες που πραγματοποιούνται σύμφωνα με το άρθρο 182 της Συνθήκης για τη λειτουργία της Ευρωπαϊκής Ένωσης και δεν καλύπτει την παραγωγή ή προμήθεια αμυντικών προϊόντων ή τεχνολογιών.
                  
               
                     (3)
                  
                  
                     Προκειμένου να επιτευχθούν περισσότερο καινοτόμες λύσεις και να προωθηθεί μια ανοικτή εσωτερική αγορά, το πρόγραμμα θα πρέπει να παρέχει ισχυρή στήριξη στη διασυνοριακή συμμετοχή ΜΜΕ και να διευκολύνει τη δημιουργία νέων ευκαιριών στην αγορά.
                  
               
                     (4)
                  
                  
                     Το πρόγραμμα θα πρέπει να καλύπτει περίοδο δύο ετών, από την 1η Ιανουαρίου 2019 έως τις 31 Δεκεμβρίου 2020. Θα πρέπει να καθοριστεί το ποσό χρηματοδότησης για την εφαρμογή του προγράμματος για την περίοδο αυτή.
                  
               
                     (5)
                  
                  
                     Ο παρών κανονισμός καθορίζει χρηματοδοτικό κονδύλιο για όλη τη διάρκεια του προγράμματος, το οποίο θα αποτελεί, για το Ευρωπαϊκό Κοινοβούλιο και το Συμβούλιο, το ποσό προνομιακής αναφοράς στο πλαίσιο της ετήσιας διαδικασίας του προϋπολογισμού κατά την έννοια του σημείου 17 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (3).
                  
               
                     (6)
                  
                  
                     Κατά την εφαρμογή του προγράμματος, όλα τα μέσα χρηματοδότησης θα πρέπει να χρησιμοποιούνται σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (4), ώστε να μεγιστοποιηθεί η ανάπτυξη αμυντικών προϊόντων και τεχνολογιών. Ωστόσο, λόγω της διετούς διάρκειας του προγράμματος, η χρήση χρηματοδοτικών μέσων θα μπορούσε να δημιουργήσει πρακτικές δυσχέρειες. Κατά την εν λόγω αρχική περίοδο, συνεπώς, θα πρέπει να δοθεί προτεραιότητα στη χρήση επιδοτήσεων και, σε έκτακτες περιπτώσεις, στις δημόσιες συμβάσεις. Τα χρηματοδοτικά μέσα θα μπορούσαν να αποτελέσουν κατάλληλο εργαλείο προς χρήση στο Ταμείο μετά το 2020.
                  
               
                     (7)
                  
                  
                     Η Επιτροπή μπορεί να αναθέσει μέρος της εκτέλεσης του προγράμματος στις οντότητες που αναφέρονται στο άρθρο 58 παράγραφος 1 στοιχείο γ) του κανονισμού (ΕΕ, Ευρατόμ) αριθ. 966/2012.
                  
               
                     (8)
                  
                  
                     Τα κράτη μέλη, αφού καθορίσουν κοινές προτεραιότητες όσον αφορά τις αμυντικές δυνατότητες σε επίπεδο Ένωσης, ιδίως μέσω του σχεδίου ανάπτυξης δυνατοτήτων, λαμβάνοντας επίσης υπόψη τη συντονισμένη ετήσια επισκόπηση στον τομέα της άμυνας, και με στόχο την επίτευξη του επιπέδου φιλοδοξίας της ΕΕ, όπως συμφωνήθηκε από το Συμβούλιο στα συμπεράσματά του της 14ης Νοεμβρίου 2016 και εγκρίθηκε από το Ευρωπαϊκό Συμβούλιο στις 15 Δεκεμβρίου 2016, εντοπίζουν και ενοποιούν τις στρατιωτικές απαιτήσεις και καθορίζουν τις τεχνικές προδιαγραφές του έργου.
                  
               
                     (9)
                  
                  
                     Τα κράτη μέλη θα πρέπει, κατά περίπτωση, να διορίσουν επίσης έναν διαχειριστή έργου, για παράδειγμα διεθνή οργανισμό διαχείρισης έργου, όπως ο Κοινός Οργανισμός Συνεργασίας στον τομέα των εξοπλισμών, ή οντότητα, όπως ο Ευρωπαϊκός Οργανισμός Άμυνας, ως επικεφαλής των εργασιών που σχετίζονται με την ανάπτυξη συνεργατικής δράσης, η οποία στηρίζεται από το πρόγραμμα. Σε περίπτωση σχετικού διορισμού, η Επιτροπή θα πρέπει να συμβουλεύεται τον διαχειριστή έργου σχετικά με την πρόοδο που έχει υλοποιηθεί όσον αφορά τη δράση πριν από την εκτέλεση της πληρωμής προς τον δικαιούχο της επιλέξιμης δράσης, ώστε ο διαχειριστής έργου να μπορεί να διασφαλίζει την τήρηση των χρονοδιαγραμμάτων από τους δικαιούχους.
                  
               
                     (10)
                  
                  
                     Η χρηματοδοτική στήριξη της Ένωσης δεν θα πρέπει να επηρεάζει τη μεταφορά προϊόντων συνδεόμενων με τον τομέα της άμυνας εντός της Ένωσης σύμφωνα με την οδηγία 2009/43/ΕΚ του Ευρωπαϊκού Κοινοβουλίου και του Συμβουλίου (5) ούτε την εξαγωγή αμυντικών προϊόντων, εξοπλισμού ή τεχνολογιών. Δεν θα πρέπει επίσης να επηρεάζει τη διακριτική ευχέρεια των κρατών μελών σχετικά με την πολιτική για τη μεταφορά εντός της Ένωσης και την εξαγωγή των προϊόντων αυτών, μεταξύ άλλων σύμφωνα με τους κοινούς κανόνες που διέπουν τον έλεγχο των εξαγωγών στρατιωτικής τεχνολογίας και εξοπλισμού, όπως ορίζονται στην κοινή θέση 2008/944/ΚΕΠΠΑ του Συμβουλίου (6).
                  
               
                     (11)
                  
                  
                     Δεδομένου ότι ο στόχος του προγράμματος είναι η στήριξη της ανταγωνιστικότητας και της αποτελεσματικότητας της αμυντικής βιομηχανίας της Ένωσης μέσω της ελαχιστοποίησης των κινδύνων που ενέχει το στάδιο της ανάπτυξης συνεργατικών έργων, οι δράσεις που σχετίζονται με την ανάπτυξη αμυντικού προϊόντος ή τεχνολογίας, δηλαδή οι μελέτες σκοπιμότητας και άλλα υποστηρικτικά μέτρα, ο σχεδιασμός (περιλαμβανομένων των τεχνικών προδιαγραφών στις οποίες βασίζεται ο σχεδιασμός), η ανάπτυξη πρωτοτύπων για συστήματα, η εκτέλεση δοκιμών, η έγκριση, η πιστοποίηση και η βελτίωση της αποτελεσματικότητας καθ' όλο τον κύκλο ζωής ενός αμυντικού προϊόντος ή τεχνολογίας, θα πρέπει να είναι επιλέξιμες για χρηματοδότηση στο πλαίσιο του προγράμματος. Η αναβάθμιση υφιστάμενων αμυντικών προϊόντων και τεχνολογιών, συμπεριλαμβανομένης της διαλειτουργικότητάς τους, θα πρέπει να είναι επίσης επιλέξιμες για χρηματοδότηση στο πλαίσιο του προγράμματος. Οι δράσεις για την αναβάθμιση υφιστάμενων αμυντικών προϊόντων και τεχνολογιών θα πρέπει να είναι επιλέξιμες μόνο εφόσον οι προϋπάρχουσες πληροφορίες που απαιτούνται για την εκτέλεση της δράσης δεν υπόκεινται σε περιορισμούς ως προς τη δυνατότητα εκτέλεσης της δράσης.
                  
               
                     (12)
                  
                  
                     Λαμβανομένου υπόψη του γεγονότος ότι το πρόγραμμα αποσκοπεί ιδίως στην ενίσχυση της συνεργασίας μεταξύ επιχειρήσεων σε όλα τα κράτη μέλη, μια δράση θα πρέπει να είναι επιλέξιμη για χρηματοδότηση στο πλαίσιο του προγράμματος μόνο εφόσον πρόκειται να υλοποιηθεί από κοινοπραξία τουλάχιστον τριών επιχειρήσεων που είναι εγκατεστημένες σε τουλάχιστον τρία διαφορετικά κράτη μέλη.
                  
               
                     (13)
                  
                  
                     Η διασυνοριακή συνεργασία μεταξύ επιχειρήσεων για την ανάπτυξη αμυντικών προϊόντων και τεχνολογιών έχει συχνά παρεμποδιστεί λόγω της δυσκολίας να συμφωνηθούν κοινές τεχνικές προδιαγραφές ή πρότυπα. Η απουσία ή η σπανιότητα κοινών τεχνικών προδιαγραφών ή προτύπων έχει οδηγήσει σε αυξημένη πολυπλοκότητα, καθυστερήσεις και υπερτιμολόγηση των δαπανών στο στάδιο της ανάπτυξης. Για δράσεις που απαιτούν υψηλότερο επίπεδο τεχνολογικής ετοιμότητας, μια συμφωνία σχετικά με κοινές τεχνικές προδιαγραφές θα πρέπει να αποτελεί πρωταρχική προϋπόθεση για να είναι επιλέξιμες για χρηματοδότηση στο πλαίσιο του προγράμματος. Οι μελέτες σκοπιμότητας και οι δράσεις που αποσκοπούν στη στήριξη της διαμόρφωσης κοινού ορισμού τεχνικών προδιαγραφών ή προτύπων θα πρέπει επίσης να είναι επιλέξιμες για χρηματοδότηση στο πλαίσιο του προγράμματος.
                  
               
                     (14)
                  
                  
                     Προκειμένου να εξασφαλισθεί, κατά την εφαρμογή του παρόντος κανονισμού, ότι τηρούνται οι διεθνείς υποχρεώσεις της Ένωσης και των κρατών μελών της, οι δράσεις που σχετίζονται με προϊόντα ή τεχνολογίες των οποίων η χρήση, η ανάπτυξη ή η παραγωγή απαγορεύεται από το διεθνές δίκαιο δεν θα πρέπει να είναι επιλέξιμες για χρηματοδότηση στο πλαίσιο του προγράμματος. Σε αυτό το πλαίσιο, η επιλεξιμότητα των δράσεων για την ανάπτυξη νέων αμυντικών προϊόντων ή τεχνολογιών, όπως εκείνες που σχεδιάζονται ειδικά για την εκτέλεση φονικών επιθέσεων χωρίς ανθρώπινο έλεγχο επί των αποφάσεων περί συμμετοχής, θα πρέπει επίσης να εξαρτάται από τις εξελίξεις του διεθνούς δικαίου.
                  
               
                     (15)
                  
                  
                     Δεδομένου ότι στόχος του προγράμματος είναι η ενίσχυση της ανταγωνιστικότητας και της αποτελεσματικότητας της αμυντικής βιομηχανίας της Ένωσης, μόνο οντότητες που είναι εγκατεστημένες στην Ένωση και δεν υπόκεινται σε έλεγχο από τρίτη χώρα ή από οντότητα τρίτης χώρας θα πρέπει καταρχήν να είναι επιλέξιμες για χρηματοδότηση. Επιπλέον, προκειμένου να διασφαλιστεί η προστασία των βασικών συμφερόντων ασφάλειας και άμυνας της Ένωσης και των κρατών μελών της, η υποδομή, οι εγκαταστάσεις, τα περιουσιακά στοιχεία και οι πόροι που χρησιμοποιούνται από τους δικαιούχους και τους υπεργολάβους σε μια δράση που χρηματοδοτείται στο πλαίσιο του προγράμματος δεν θα πρέπει να βρίσκονται στο έδαφος τρίτης χώρας.
                  
               
                     (16)
                  
                  
                     Σε ορισμένες περιστάσεις, θα πρέπει να επιτρέπεται η παρέκκλιση από την αρχή ότι οι δικαιούχοι και οι υπεργολάβοι που συμμετέχουν σε μια δράση δεν υπόκεινται σε έλεγχο από τρίτη χώρα ή από οντότητα τρίτης χώρας. Στο πλαίσιο αυτό, επιχειρήσεις εγκατεστημένες στην Ένωση που ελέγχονται από τρίτη χώρα ή από οντότητα τρίτης χώρας θα πρέπει να μπορούν να είναι επιλέξιμες για χρηματοδότηση, εφόσον πληρούνται σχετικές, αυστηρές προϋποθέσεις όσον αφορά τα συμφέροντα ασφάλειας και άμυνας της Ένωσης και των κρατών μελών της, όπως αυτά ορίζονται στο πλαίσιο της κοινής εξωτερικής πολιτικής και πολιτικής ασφαλείας δυνάμει του τίτλου V της Συνθήκης για την Ευρωπαϊκή Ένωση (ΣΕΕ), μεταξύ άλλων σε ό,τι αφορά την ενίσχυση της Ευρωπαϊκής Βιομηχανικής και Τεχνολογικής Βάσης στον τομέα της Άμυνας. Η συμμετοχή των επιχειρήσεων αυτών δεν θα πρέπει να αντιβαίνει στους στόχους του προγράμματος. Οι δικαιούχοι θα πρέπει να παρέχουν όλες τις σχετικές πληροφορίες σχετικά με την υποδομή, τις εγκαταστάσεις, τα περιουσιακά στοιχεία και τους πόρους που χρησιμοποιούνται στο πλαίσιο της δράσης. Θα πρέπει επίσης να λαμβάνονται υπόψη οι ανησυχίες των κρατών μελών όσον αφορά την ασφάλεια του εφοδιασμού.
                  
               
                     (17)
                  
                  
                     Η συνεργασία μεταξύ δικαιούχων και υπεργολάβων που συμμετέχουν στη δράση και επιχειρήσεων που είναι εγκατεστημένες σε τρίτη χώρα ή που ελέγχονται από τρίτη χώρα ή από οντότητα τρίτης χώρας θα πρέπει επίσης να πληρούν σχετικές προϋποθέσεις όσον αφορά τα συμφέροντα ασφάλειας και άμυνας της Ένωσης και των κρατών μελών της. Στο πλαίσιο αυτό, δεν θα πρέπει να υπάρχει μη επιτρεπόμενη πρόσβαση από τρίτη χώρα ή από οντότητα τρίτης χώρας σε διαβαθμισμένες πληροφορίες σχετικές με την εκτέλεση της δράσης. Η πρόσβαση σε διαβαθμισμένες πληροφορίες επιτρέπεται σύμφωνα με τους σχετικούς κανόνες ασφαλείας οι οποίοι εφαρμόζονται στις διαβαθμισμένες πληροφορίες της Ευρωπαϊκής Ένωσης και στις πληροφορίες που ακολουθούν τις εθνικές διαβαθμίσεις ασφαλείας.
                  
               
                     (18)
                  
                  
                     Οι επιλέξιμες δράσεις που υλοποιούνται στο πλαίσιο της μόνιμης διαρθρωμένης συνεργασίας στο θεσμικό πλαίσιο της Ένωσης θα εξασφαλίζουν ενισχυμένη συνεργασία μεταξύ επιχειρήσεων σε διάφορα κράτη μέλη σε συνεχή βάση και, συνεπώς, θα συμβάλλουν άμεσα στους στόχους του προγράμματος. Κατά συνέπεια, αυτές οι δράσεις θα πρέπει να είναι επιλέξιμες για αυξημένο ποσοστό χρηματοδότησης. Οι επιλέξιμες δράσεις που υλοποιούνται με κατάλληλο επίπεδο συμμετοχής εταιρειών μεσαίας κεφαλαιοποίησης και ΜΜΕ, ιδίως ΜΜΕ με διασυνοριακή δραστηριότητα, στηρίζουν το άνοιγμα των αλυσίδων εφοδιασμού και συμβάλλουν στους στόχους του προγράμματος. Οι δράσεις αυτές θα πρέπει, ως εκ τούτου, να είναι επιλέξιμες για αυξημένο ποσοστό χρηματοδότησης, μεταξύ άλλων για να αντισταθμιστούν ο αυξημένος κίνδυνος και ο αυξημένος διοικητικός φόρτος.
                  
               
                     (19)
                  
                  
                     Εάν μια κοινοπραξία επιθυμεί να συμμετάσχει σε επιλέξιμη δράση στο πλαίσιο του προγράμματος και η χρηματοδοτική συνδρομή της Ένωσης πρόκειται να έχει τη μορφή επιδότησης, η κοινοπραξία θα πρέπει να διορίσει ένα από τα μέλη της ως συντονιστή. Ο συντονιστής θα πρέπει να είναι το κύριο σημείο επαφής με την Επιτροπή.
                  
               
                     (20)
                  
                  
                     Η προώθηση της καινοτομίας και της τεχνολογικής ανάπτυξης στην αμυντική βιομηχανία της Ένωσης θα πρέπει να καθιστά δυνατή τη διατήρηση και την ανάπτυξη των δεξιοτήτων και της τεχνογνωσίας της αμυντικής βιομηχανίας της Ένωσης και να συμβάλλει στην ενίσχυση της τεχνολογικής και βιομηχανικής αυτονομίας της. Στο πλαίσιο αυτό, το πρόγραμμα θα μπορούσε επίσης να βοηθήσει στον προσδιορισμό των τομέων στους οποίους η Ένωση εξαρτάται από τρίτες χώρες για την ανάπτυξη αμυντικών προϊόντων και τεχνολογιών. Η εν λόγω προώθηση της καινοτομίας και της τεχνολογικής ανάπτυξης θα πρέπει επίσης να γίνεται κατά τρόπο που να συνάδει με τα συμφέροντα ασφάλειας και άμυνας της Ένωσης. Ομοίως, η συμβολή μιας δράσης στα συμφέροντα αυτά και στις προτεραιότητες όσον αφορά τις αμυντικές δυνατότητες που συμφωνούνται από τα κράτη μέλη στο πλαίσιο της Κοινής Εξωτερικής Πολιτικής και Πολιτικής Ασφαλείας θα πρέπει να λειτουργεί ως κριτήριο χορήγησης. Εντός της Ένωσης, οι κοινές προτεραιότητες όσον αφορά τις αμυντικές δυνατότητες προσδιορίζονται ειδικά μέσω του σχεδίου ανάπτυξης δυνατοτήτων. Άλλες διαδικασίες της Ένωσης, όπως η συντονισμένη ετήσια επισκόπηση στον τομέα της άμυνας και η μόνιμη διαρθρωμένη συνεργασία, στηρίζουν την εφαρμογή συναφών προτεραιοτήτων μέσω ενισχυμένης συνεργασίας. Κατά περίπτωση, μπορούν επίσης να ληφθούν υπόψη οι περιφερειακές και διεθνείς προτεραιότητες, μεταξύ των οποίων οι προτεραιότητες στο πλαίσιο του NATO, υπό την προϋπόθεση ότι εξυπηρετούν τα συμφέροντα ασφάλειας και άμυνας της Ένωσης και δεν συνιστούν εμπόδιο στη συμμετοχή κανενός κράτους μέλους, αρκεί να λαμβάνεται επίσης υπόψη η ανάγκη αποφυγής περιττών επικαλύψεων.
                  
               
                     (21)
                  
                  
                     Τα κράτη μέλη εργάζονται μεμονωμένα και από κοινού για την ανάπτυξη, την παραγωγή και την επιχειρησιακή χρήση μη επανδρωμένων αεροσκαφών, οχημάτων και σκαφών. Η επιχειρησιακή χρήση στο πλαίσιο αυτό περιλαμβάνει τη διενέργεια επιθέσεων σε στρατιωτικούς στόχους. Η έρευνα και η ανάπτυξη που συνδέονται με την ανάπτυξη τέτοιων συστημάτων, περιλαμβανομένων τόσο στρατιωτικών όσο και μη στρατιωτικών συστημάτων, έχουν υποστηριχθεί με κονδύλια της Ένωσης. Αυτό προβλέπεται να συνεχιστεί, ενδεχομένως και στο πλαίσιο του προγράμματος. Καμία διάταξη του παρόντος κανονισμού δεν θα πρέπει να παρεμποδίζει τη νόμιμη χρήση τέτοιων αμυντικών προϊόντων ή τεχνολογιών που αναπτύσσονται στο πλαίσιο του προγράμματος.
                  
               
                     (22)
                  
                  
                     Για να διασφαλιστεί η βιωσιμότητα των χρηματοδοτούμενων δράσεων, η δέσμευση των κρατών μελών για αποτελεσματική συνεισφορά στη χρηματοδότηση των δράσεων θα πρέπει να αποτυπώνεται σε έγγραφη πράξη, για παράδειγμα μέσω επιστολής προθέσεων από τα οικεία κράτη μέλη.
                  
               
                     (23)
                  
                  
                     Για να διασφαλιστεί η συμβολή των χρηματοδοτούμενων δράσεων στην ανταγωνιστικότητα και την αποτελεσματικότητα της ευρωπαϊκής αμυντικής βιομηχανίας, οι δράσεις θα πρέπει να είναι αγορακεντρικές, προσανατολισμένες στη ζήτηση και εμπορικά βιώσιμες μεσοπρόθεσμα και μακροπρόθεσμα, μεταξύ άλλων για τεχνολογίες διπλής χρήσης. Τα κριτήρια επιλεξιμότητας θα πρέπει, συνεπώς, να λαμβάνουν υπόψη το γεγονός ότι τα κράτη μέλη προτίθενται να προμηθευθούν από κοινού το τελικό αμυντικό προϊόν ή να χρησιμοποιήσουν την τεχνολογία, με συντονισμένο τρόπο, ενώ τα κριτήρια χορήγησης θα πρέπει να λαμβάνουν υπόψη το γεγονός ότι τα κράτη μέλη δεσμεύονται πολιτικά ή νομικά για την από κοινού χρήση, κατοχή ή συντήρηση του τελικού αμυντικού προϊόντος ή τεχνολογίας.
                  
               
                     (24)
                  
                  
                     Όλα τα κριτήρια χορήγησης θα πρέπει να ληφθούν υπόψη κατά την αξιολόγηση των δράσεων που προτείνονται για χρηματοδότηση στο πλαίσιο του προγράμματος. Εφόσον η μη πλήρωση των εν λόγω κριτηρίων δεν είναι λόγος αποκλεισμού, οι προτεινόμενες δράσεις που δεν πληρούν ένα ή περισσότερα από αυτά τα κριτήρια δεν θα πρέπει να αποκλείονται αυτομάτως.
                  
               
                     (25)
                  
                  
                     Η χρηματοδοτική συνδρομή της Ένωσης στο πλαίσιο του προγράμματος δεν θα πρέπει να υπερβαίνει το 20 % του επιλέξιμου κόστους της δράσης όταν η τελευταία αφορά την ανάπτυξη πρωτοτύπων για συστήματα, η οποία είναι συχνά η πλέον δαπανηρή δράση κατά το στάδιο της ανάπτυξης. Ωστόσο, θα πρέπει να υπάρχει η δυνατότητα κάλυψης του συνόλου του επιλέξιμου κόστους για άλλες δράσεις στο στάδιο της ανάπτυξης. Και στις δύο περιπτώσεις, το επιλέξιμο κόστος θα πρέπει να νοείται κατά την έννοια του άρθρου 126 του κανονισμού (ΕΕ, Ευρατόμ) αριθ. 966/2012.
                  
               
                     (26)
                  
                  
                     Δεδομένου ότι το πρόγραμμα θα πρέπει να συμπληρώνει ερευνητικές δραστηριότητες, ιδίως στον τομέα της άμυνας, και για λόγους συνέπειας και διοικητικής απλούστευσης, θα πρέπει, όσο είναι δυνατόν, να εφαρμόζονται στο πρόγραμμα οι ίδιοι κανόνες που εφαρμόζονται στην προπαρασκευαστική δράση για την έρευνα στον τομέα της άμυνας και στο πρόγραμμα-πλαίσιο για την έρευνα και την καινοτομία (2014-2020) («Ορίζοντας 2020»). Είναι συνεπώς σκόπιμο να επιτρέπεται η επιστροφή των έμμεσων δαπανών κατά σταθερό ποσοστό 25 %, όπως στην προπαρασκευαστική δράση για την έρευνα στον τομέα της άμυνας και στο πρόγραμμα «Ορίζοντας 2020».
                  
               
                     (27)
                  
                  
                     Δεδομένου ότι στόχος της στήριξης της Ένωσης είναι η ενίσχυση της ανταγωνιστικότητας του αμυντικού τομέα και αφορά μόνο το στάδιο της ανάπτυξης, η Ένωση δεν θα πρέπει να έχει κυριότητα ή δικαιώματα διανοητικής ιδιοκτησίας επί των αμυντικών προϊόντων ή των τεχνολογιών που προκύπτουν από χρηματοδοτούμενες δράσεις. Το εφαρμοστέο καθεστώς δικαιωμάτων διανοητικής ιδιοκτησίας πρέπει να συμφωνηθεί συμβατικά από τους δικαιούχους. Τα ενδιαφερόμενα κράτη μέλη θα πρέπει επίσης να έχουν τη δυνατότητα να συμμετέχουν στις επακόλουθες συνεργατικές συμβάσεις προμήθειας. Επιπλέον, τα αποτελέσματα δράσεων που χρηματοδοτούνται στο πλαίσιο του προγράμματος δεν θα πρέπει να υπόκεινται σε έλεγχο ή περιορισμό από τρίτη χώρα ή οντότητα τρίτης χώρας.
                  
               
                     (28)
                  
                  
                     Η Επιτροπή θα πρέπει να θεσπίσει ένα διετές πρόγραμμα εργασίας σύμφωνα με τους στόχους του προγράμματος. Το πρόγραμμα εργασίας θα πρέπει να καθορίζει λεπτομερώς τις κατηγορίες έργων που πρέπει να χρηματοδοτούνται στο πλαίσιο του προγράμματος, περιλαμβανομένων αμυντικών προϊόντων και τεχνολογιών όπως τα τηλεκατευθυνόμενα αεροπορικά συστήματα, οι δορυφορικές επικοινωνίες, ο εντοπισμός στίγματος, η πλοήγηση και ο χρονισμός, η αυτόνομη πρόσβαση στο διάστημα και η συνεχής παρατήρηση της Γης, η ενεργειακή βιωσιμότητα και η ασφάλεια στον κυβερνοχώρο και στη θάλασσα, καθώς και οι πλέον προηγμένες στρατιωτικές δυνατότητες εναέριου, χερσαίου, θαλάσσιου και κοινού πεδίου, στις οποίες εντάσσονται επίσης η ενισχυμένη αντίληψη των καταστάσεων, η προστασία, η κινητικότητα, η υλικοτεχνική και ιατρική στήριξη και οι στρατηγικοί παράγοντες διευκόλυνσης.
                  
               
                     (29)
                  
                  
                     Η Επιτροπή θα πρέπει να βοηθηθεί στη θέσπιση του προγράμματος εργασίας από επιτροπή κρατών μελών («επιτροπή»). Η Επιτροπή θα πρέπει να καταβάλλει προσπάθειες για να εξεύρει λύσεις που έχουν τύχει της ευρύτερης δυνατής υποστήριξης εντός της επιτροπής. Σε αυτό το πλαίσιο, η επιτροπή μπορεί να συνεδριάζει απαρτιζόμενη από εμπειρογνώμονες στον τομέα της άμυνας, προκειμένου να παρέχει ειδική συνδρομή στην Επιτροπή. Εναπόκειται στα κράτη μέλη να ορίσουν τους αντίστοιχους εκπροσώπους τους στην εν λόγω επιτροπή. Στα μέλη της επιτροπής θα πρέπει να παρέχεται έγκαιρα ουσιαστική δυνατότητα να εξετάσουν τα σχέδια εκτελεστικών πράξεων και να εκφράσουν τις απόψεις τους.
                  
               
                     (30)
                  
                  
                     Υπό το πρίσμα της πολιτικής της Ένωσης για τις ΜΜΕ ως παράγοντες καίριας σημασίας για την εξασφάλιση οικονομικής ανάπτυξης, καινοτομίας, δημιουργίας θέσεων εργασίας και κοινωνικής ένταξης στην Ένωση και δεδομένου ότι οι δράσεις που στηρίζονται απαιτούν διεθνική συνεργασία, είναι σημαντικό το πρόγραμμα εργασίας να αντανακλά και να καθιστά δυνατή την ανοικτή και διαφανή διασυνοριακή πρόσβαση και συμμετοχή ΜΜΕ και, συνεπώς, ποσοστό 10 % τουλάχιστον του συνολικού προϋπολογισμού να διατίθεται για τέτοιες δράσεις, επιτρέποντας στις ΜΜΕ να συμπεριληφθούν στις αξιακές αλυσίδες των δράσεων. Μια κατηγορία έργων θα πρέπει να είναι ειδικά αφιερωμένη στις ΜΜΕ.
                  
               
                     (31)
                  
                  
                     Για να διασφαλιστεί η επιτυχία του προγράμματος, η Επιτροπή θα πρέπει να καταβάλει κάθε προσπάθεια να διατηρήσει τον διάλογο με ένα ευρύ φάσμα της ευρωπαϊκής βιομηχανίας, συμπεριλαμβανομένων ΜΜΕ και μη παραδοσιακών προμηθευτών στον τομέα της άμυνας.
                  
               
                     (32)
                  
                  
                     Προκειμένου να αποκομιστούν οφέλη από την εμπειρογνωμοσύνη του στον τομέα της άμυνας και σύμφωνα με τις αρμοδιότητες που του αναθέτει η ΣΕΕ, o Ευρωπαϊκός Οργανισμός Άμυνας θα πρέπει να προσκαλείται ως παρατηρητής στην επιτροπή. Η Ευρωπαϊκή Υπηρεσία Εξωτερικής Δράσης θα πρέπει να καλείται επίσης να συνδράμει.
                  
               
                     (33)
                  
                  
                     Κατά γενικό κανόνα, για την επιλογή των δράσεων που θα χρηματοδοτηθούν από το πρόγραμμα, η Επιτροπή ή οι οντότητες που αναφέρονται στο άρθρο 58 παράγραφος 1 στοιχείο γ) του κανονισμού (ΕΕ, Ευρατόμ) αριθ. 966/2012 θα πρέπει να οργανώνουν ανταγωνιστικές προσκλήσεις υποβολής προτάσεων, όπως προβλέπεται στον παρόντα κανονισμό και θα πρέπει να διασφαλίζουν ότι οι διοικητικές διαδικασίες είναι όσο το δυνατόν απλούστερες και συνεπάγονται ελάχιστες πρόσθετες δαπάνες. Ωστόσο, σε ορισμένες δεόντως δικαιολογημένες και εξαιρετικές περιστάσεις, η ενωσιακή χρηματοδότηση μπορεί επίσης να χορηγείται σύμφωνα με το άρθρο 190 του κατ' εξουσιοδότηση κανονισμού (ΕΕ) αριθ. 1268/2012 της Επιτροπής (7).
                  
               
                     (34)
                  
                  
                     Μετά την αξιολόγηση των προτάσεων με τη βοήθεια ανεξάρτητων εμπειρογνωμόνων, των οποίων τα διαπιστευτήρια ασφαλείας θα πρέπει να εγκρίνονται από τα κράτη μέλη, η Επιτροπή θα πρέπει να επιλέγει τις δράσεις που θα χρηματοδοτηθούν στο πλαίσιο του προγράμματος. Η Επιτροπή θα πρέπει να καταρτίσει βάση δεδομένων με ανεξάρτητους εμπειρογνώμονες. Η βάση δεδομένων δεν θα πρέπει να δημοσιοποιηθεί. Οι ανεξάρτητοι εμπειρογνώμονες θα πρέπει να διορίζονται βάσει των δεξιοτήτων, της πείρας και των γνώσεών τους, λαμβανομένων υπόψη των καθηκόντων που τους ανατίθενται. Όσο είναι δυνατόν, κατά τον διορισμό ανεξάρτητων εμπειρογνωμόνων, η Επιτροπή θα πρέπει να λαμβάνει τα κατάλληλα μέτρα, ώστε να επιτύχει ισορροπημένη σύνθεση στις ομάδες εμπειρογνωμόνων και τις ομάδες αξιολόγησης, όσον αφορά τις διάφορες δεξιότητες, την πείρα, τις γνώσεις, τη γεωγραφική ποικιλότητα και το φύλο, ανάλογα με την κατάσταση στο πεδίο της δράσης. Θα πρέπει, επίσης, να επιδιώκονται η κατάλληλη εναλλαγή εμπειρογνωμόνων και η κατάλληλη ισορροπία ιδιωτικού-δημόσιου τομέα. Προκειμένου να διασφαλιστούν ομοιόμορφοι όροι για την εφαρμογή του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για τη θέσπιση και την εφαρμογή του προγράμματος εργασίας, καθώς και για τη χορήγηση της χρηματοδότησης σε επιλεγμένες δράσεις. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (8). Τα κράτη μέλη θα πρέπει να ενημερώνονται σχετικά με τα αποτελέσματα της αξιολόγησης και την πρόοδο των χρηματοδοτούμενων δράσεων.
                  
               
                     (35)
                  
                  
                     Για την έγκριση των εν λόγω εκτελεστικών πράξεων θα πρέπει να χρησιμοποιηθεί η διαδικασία εξέτασης, λαμβανομένων υπόψη των σημαντικών επιπτώσεών τους για την εφαρμογή του παρόντος κανονισμού.
                  
               
                     (36)
                  
                  
                     Η Επιτροπή, στο τέλος του προγράμματος, θα πρέπει να καταρτίσει έκθεση εφαρμογής που θα εξετάζει τις οικονομικές δραστηριότητες όσον αφορά τα αποτελέσματα της δημοσιονομικής τους εκτέλεσης και, όπου είναι εφικτό, τον αντίκτυπό τους. Στην έκθεση εφαρμογής θα πρέπει, επίσης, να αναλύονται η διασυνοριακή συμμετοχή ΜΜΕ και εταιρειών μεσαίας κεφαλαιοποίησης σε δράσεις στο πλαίσιο του προγράμματος, καθώς και η συμμετοχή ΜΜΕ και εταιρειών μεσαίας κεφαλαιοποίησης στην παγκόσμια αξιακή αλυσίδα. Η έκθεση θα πρέπει, επίσης, να περιλαμβάνει πληροφορίες σχετικά με την προέλευση των δικαιούχων και την κατανομή των δικαιωμάτων διανοητικής ιδιοκτησίας που δημιουργούνται.
                  
               
                     (37)
                  
                  
                     Τα οικονομικά συμφέροντα της Ένωσης θα πρέπει να προστατεύονται με αναλογικά μέτρα που να καλύπτουν ολόκληρο τον κύκλο δαπανών, όπου περιλαμβάνονται η πρόληψη, ο εντοπισμός και η διερεύνηση παρατυπιών, η ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, η επιβολή διοικητικών και οικονομικών κυρώσεων.
                  
               
                     (38)
                  
                  
                     Η Επιτροπή και τα κράτη μέλη θα πρέπει να διασφαλίζουν την ευρύτερη δυνατή προώθηση του προγράμματος, προκειμένου να αυξηθεί η αποτελεσματικότητά του και, κατά συνέπεια, να βελτιωθούν η ανταγωνιστικότητα της αμυντικής βιομηχανίας και οι αμυντικές δυνατότητες των κρατών μελών.
                  
               
                     (39)
                  
                  
                     Δεδομένου ότι οι στόχοι του παρόντος κανονισμού δεν μπορούν να επιτευχθούν ικανοποιητικά από τα κράτη μέλη ενόψει του κόστους και των συνδεδεμένων κινδύνων, μπορούν όμως να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 ΣΕΕ. Σύμφωνα με την αρχή της αναλογικότητας όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο παρών κανονισμός θεσπίζει ευρωπαϊκό πρόγραμμα βιομηχανικής ανάπτυξης στον τομέα της άμυνας («το πρόγραμμα») για δράση της Ένωσης, που καλύπτει το χρονικό διάστημα από την 1η Ιανουαρίου 2019 έως τις 31 Δεκεμβρίου 2020.
         
         
            Άρθρο 2
            Ορισμοί
            Για τους σκοπούς του παρόντος κανονισμού ισχύουν οι ακόλουθοι ορισμοί:
            1)   «πρωτότυπο για συστήματα»: μοντέλο προϊόντος ή τεχνολογίας που μπορεί να καταδείξει την απόδοση του στοιχείου σε επιχειρησιακό περιβάλλον·
            2)   «έγκριση»: το σύνολο της διαδικασίας κατά την οποία καταδεικνύεται ότι ο σχεδιασμός ενός αμυντικού προϊόντος, υλικού ή άυλου στοιχείου ή υλικής ή άυλης τεχνολογίας πληροί τις καθορισμένες απαιτήσεις, μέσω της παροχής αντικειμενικών στοιχείων από τα οποία ανακύπτει ότι πληρούνται οι ιδιαίτερες απαιτήσεις ενός σχεδιασμού·
            3)   «πιστοποίηση»: η διαδικασία με την οποία μια εθνική αρχή πιστοποιεί ότι το αμυντικό προϊόν, υλικό ή άυλο στοιχείο ή τεχνολογία συμμορφώνεται με τους εφαρμοστέους κανονισμούς·
            4)   «επιχείρηση»: οποιαδήποτε οντότητα, ανεξάρτητα του νομικού καθεστώτος της και του τρόπου με τον οποίο χρηματοδοτείται, που ασκεί οικονομική δραστηριότητα, και η οποία είναι εγκατεστημένη στο κράτος μέλος στο οποίο έχει συσταθεί, σύμφωνα με το εθνικό δίκαιο του εν λόγω κράτους μέλους·
            5)   «εκτελεστική δομή διαχείρισης»: οποιοσδήποτε φορέας επιχείρησης, που έχει διορισθεί σύμφωνα με το εθνικό δίκαιο και, εφόσον απαιτείται, υποβάλλει εκθέσεις στον διευθύνοντα σύμβουλο, στον οποίο ανατίθεται να διαμορφώνει τη στρατηγική, τους στόχους και τη γενική διεύθυνση της επιχείρησης και ο οποίος επιβλέπει και παρακολουθεί τη λήψη αποφάσεων σε επίπεδο διαχείρισης·
            6)   «οντότητα τρίτης χώρας»: οντότητα εγκατεστημένη σε τρίτη χώρα ή, όπου είναι εγκατεστημένη εντός της Ένωσης, με εκτελεστικές δομές διαχείρισης σε τρίτη χώρα·
            7)   «έλεγχος»: δυνατότητα άσκησης αποφασιστικής επιρροής σε μια επιχείρηση, άμεσα ή έμμεσα μέσω μιας ή περισσοτέρων ενδιάμεσων επιχειρήσεων·
            8)   «μικρές και μεσαίες επιχειρήσεις» ή «ΜΜΕ»: μικρές και μεσαίες επιχειρήσεις, όπως ορίζεται στο άρθρο 2 του παραρτήματος της σύστασης 2003/361/ΕΚ της Επιτροπής (9)·
            9)   «εταιρεία μεσαίας κεφαλαιοποίησης»: επιχείρηση που δεν αποτελεί ΜΜΕ και που απασχολεί έως 3 000 υπαλλήλους, με τον αριθμό των απασχολούμενων ατόμων να υπολογίζεται σύμφωνα με τα άρθρα 3 έως 6 του παραρτήματος της σύστασης 2003/361/ΕΚ·
            10)   «κοινοπραξία»: συνεργατική ομαδοποίηση επιχειρήσεων με στόχο την υλοποίηση δράσης στο πλαίσιο του προγράμματος.
         
         
            Άρθρο 3
            Στόχοι
            Το πρόγραμμα έχει τους ακόλουθους στόχους:
            
                        α)
                     
                     
                        ενίσχυση της ανταγωνιστικότητας, της αποτελεσματικότητας και της καινοτόμου ικανότητας της αμυντικής βιομηχανίας σε ολόκληρη την Ένωση, η οποία συμβάλλει στη στρατηγική αυτονομία της Ένωσης, μέσω της στήριξης δράσεων κατά το αναπτυξιακό τους στάδιο·
                     
                  
                        β)
                     
                     
                        στήριξη και μόχλευση της συνεργασίας, και πέραν των συνόρων, μεταξύ επιχειρήσεων, συμπεριλαμβανομένων των ΜΜΕ και των εταιρειών μεσαίας κεφαλαιοποίησης, σε ολόκληρη την Ένωση, και της συνεργασίας μεταξύ των κρατών μελών, για την ανάπτυξη αμυντικών προϊόντων ή τεχνολογιών, με ταυτόχρονη ενίσχυση και βελτίωση της ευελιξίας τόσο της αλυσίδας εφοδιασμού στον τομέα της άμυνας όσο και της αλυσίδας αξίας, καθώς και προώθηση της τυποποίησης των αμυντικών συστημάτων και της διαλειτουργικότητάς τους.
                        Η συνεργασία αυτή πραγματοποιείται σύμφωνα με τις προτεραιότητες όσον αφορά τις αμυντικές δυνατότητες που έχουν συμφωνηθεί από τα κράτη μέλη στο πλαίσιο της Κοινής Εξωτερικής Πολιτικής και Πολιτικής Ασφαλείας και ιδίως στο πλαίσιο του Σχεδίου Ανάπτυξης Δυνατοτήτων.
                        Εν προκειμένω, μπορούν επίσης να ληφθούν υπόψη, εφόσον απαιτείται, οι περιφερειακές και διεθνείς προτεραιότητες, όταν εξυπηρετούν τα συμφέροντα ασφάλειας και άμυνας της Ένωσης, όπως ορίζονται στο πλαίσιο της Κοινής Εξωτερικής Πολιτικής και Πολιτικής Ασφαλείας και με την προϋπόθεση ότι θα αποφεύγονται οι περιττές επικαλύψεις, εφόσον δεν αποκλείουν τη δυνατότητα συμμετοχής κανενός κράτους μέλους·
                     
                  
                        γ)
                     
                     
                        ενίσχυση της αξιοποίησης των αποτελεσμάτων της έρευνας στον τομέα της άμυνας και συμβολή στην ανάπτυξη μετά το στάδιο της έρευνας και, κατά τον τρόπο αυτόν, στήριξη της ανταγωνιστικότητας της ευρωπαϊκής αμυντικής βιομηχανίας στην εσωτερική και την παγκόσμια αγορά, μεταξύ άλλων μέσω ενοποίησης όπου αρμόζει.
                     
                  
         
            Άρθρο 4
            Προϋπολογισμός
            Το χρηματοδοτικό κονδύλιο για την εκτέλεση του προγράμματος, για την περίοδο από την 1η Ιανουαρίου 2019 έως τις 31 Δεκεμβρίου 2020, ορίζεται σε 500 εκατομμύρια EUR, σε τρέχουσες τιμές.
            Οι ετήσιες πιστώσεις εγκρίνονται από το Ευρωπαϊκό Κοινοβούλιο και το Συμβούλιο εντός των ορίων του πολυετούς δημοσιονομικού πλαισίου.
         
         
            Άρθρο 5
            Γενικές διατάξεις χρηματοδότησης
            
               1.   Η χρηματοδοτική συνδρομή της Ένωσης δύναται να παρέχεται μέσω των μορφών χρηματοδότησης που προβλέπονται στον κανονισμό (ΕΕ, Ευρατόμ) αριθ. 966/2012, ειδικότερα δε μέσω επιδοτήσεων και, σε έκτακτες περιστάσεις, μέσω δημόσιων συμβάσεων.
            
            
               2.   Τα είδη χρηματοδότησης που αναφέρονται στην παράγραφο 1 και οι μέθοδοι εφαρμογής επιλέγονται με βάση τη δυνατότητά τους να συμβάλλουν στην επίτευξη των συγκεκριμένων στόχων των δράσεων και να αποφέρουν αποτελέσματα, λαμβανομένων υπόψη, ιδίως, του κόστους των ελέγχων, του διοικητικού φόρτου και του κινδύνου σύγκρουσης συμφερόντων.
            
            
               3.   Η χρηματοδοτική συνδρομή της Ένωσης εκτελείται από την Επιτροπή, όπως προβλέπεται στον κανονισμό (ΕΕ, Ευρατόμ) αριθ. 966/2012, είτε άμεσα είτε έμμεσα, με ανάθεση των καθηκόντων εκτέλεσης του προϋπολογισμού στις οντότητες που παρατίθενται στο άρθρο 58 παράγραφος 1 στοιχείο γ) του συγκεκριμένου κανονισμού.
            
            
               4.   Τα κράτη μέλη, κατά περίπτωση, διορίζουν διαχειριστή έργου. Η Επιτροπή συμβουλεύεται τον διαχειριστή έργου σχετικά με την πρόοδο που έχει υλοποιηθεί στο πλαίσιο της δράσης, πριν από την εκτέλεση της πληρωμής προς τους επιλέξιμους δικαιούχους.
            
         
         
            Άρθρο 6
            Επιλέξιμες δράσεις
            
               1.   Το πρόγραμμα παρέχει στήριξη για δράσεις που υλοποιούνται από δικαιούχους κατά τη φάση της ανάπτυξης καλύπτοντας τόσο νέα αμυντικά προϊόντα και τεχνολογίες όσο και την αναβάθμιση υφιστάμενων προϊόντων και τεχνολογιών, εφόσον η χρήση προϋπαρχουσών πληροφοριών που απαιτούνται για την εκτέλεση της δράσης αναβάθμισης δεν υπόκειται σε περιορισμό από τρίτη χώρα ή οντότητα τρίτης χώρας, άμεσα ή έμμεσα μέσω μίας ή περισσότερων ενδιάμεσων επιχειρήσεων.
               Μια επιλέξιμη δράση αφορά ένα ή περισσότερα από τα ακόλουθα:
               
                           α)
                        
                        
                           τη διεξαγωγή μελετών, όπως μελετών σκοπιμότητας, και άλλων συνοδευτικών μέτρων,
                        
                     
                           β)
                        
                        
                           τον σχεδιασμό ενός αμυντικού προϊόντος, υλικού ή άυλου στοιχείου ή τεχνολογίας, καθώς και τις τεχνικές προδιαγραφές σύμφωνα με τις οποίες έχει αναπτυχθεί αυτός ο σχεδιασμός, περιλαμβανομένης της εκτέλεσης μερικών δοκιμών για τη μείωση των κινδύνων σε βιομηχανικό ή αντιπροσωπευτικό περιβάλλον,
                        
                     
                           γ)
                        
                        
                           την ανάπτυξη πρωτοτύπων για συστήματα για ένα αμυντικό προϊόν, υλικό ή άυλο στοιχείο ή τεχνολογία,
                        
                     
                           δ)
                        
                        
                           την εκτέλεση δοκιμών για ένα αμυντικό προϊόν, υλικό ή άυλο στοιχείο ή τεχνολογία,
                        
                     
                           ε)
                        
                        
                           την έγκριση αμυντικού προϊόντος, υλικού ή άυλου στοιχείου ή υλικής ή άυλης τεχνολογίας,
                        
                     
                           στ)
                        
                        
                           την πιστοποίηση αμυντικού προϊόντος, υλικού ή άυλου στοιχείου ή τεχνολογίας,
                        
                     
                           ζ)
                        
                        
                           την ανάπτυξη τεχνολογιών ή υλικού που αυξάνουν την αποδοτικότητα σε ολόκληρο τον κύκλο ζωής των προϊόντων και τεχνολογιών στον τομέα της άμυνας.
                        
                     
            
               2.   Δράσεις όπως αναφέρονται στην παράγραφο 1 εκτελούνται από επιχειρήσεις που συνεργάζονται στο πλαίσιο κοινοπραξίας τουλάχιστον τριών επιλέξιμων οντοτήτων που είναι εγκατεστημένες σε τουλάχιστον τρία διαφορετικά κράτη μέλη. Τουλάχιστον τρεις από τις εν λόγω επιλέξιμες οντότητες που είναι εγκατεστημένες σε τουλάχιστον δύο διαφορετικά κράτη μέλη δεν τελούν υπό τον άμεσο ή έμμεσο έλεγχο της ίδιας οντότητας ούτε ασκούν αμοιβαίο έλεγχο.
            
            
               3.   Η κοινοπραξία όπως αναφέρεται στην παράγραφο 2 παρέχει αποδείξεις βιωσιμότητας, καταδεικνύοντας ότι το κόστος της δράσης που δεν καλύπτεται από τη στήριξη της Ένωσης θα καλύπτεται από άλλα μέσα χρηματοδότησης, όπως συνεισφορές των κρατών μελών.
            
            
               4.   Όσον αφορά δράσεις που αναφέρονται στην παράγραφο 1 στοιχεία γ) έως ζ), η κοινοπραξία παρέχει αποδεικτικά στοιχεία για τη συμβολή τους στην ανταγωνιστικότητα της ευρωπαϊκής αμυντικής βιομηχανίας, καταδεικνύοντας ότι τουλάχιστον δύο κράτη μέλη σκοπεύουν να προμηθευθούν το τελικό προϊόν ή να χρησιμοποιήσουν την τεχνολογία με συντονισμένο τρόπο, μεταξύ άλλων, μέσω από κοινού προμηθειών κατά περίπτωση.
            
            
               5.   Οι δράσεις όπως αναφέρονται στην παράγραφο 1 στοιχείο β) βασίζονται σε κοινές απαιτήσεις που συμφωνούν από κοινού τουλάχιστον δύο κράτη μέλη. Οι δράσεις όπως αναφέρονται στην παράγραφο 1 στοιχεία γ) έως ζ) βασίζονται σε κοινές τεχνικές προδιαγραφές που συμφωνούν από κοινού τα κράτη μέλη τα οποία πρέπει να συγχρηματοδοτήσουν ή προτίθενται να προμηθευθούν από κοινού το τελικό προϊόν ή να χρησιμοποιήσουν από κοινού την τεχνολογία, κατά τα οριζόμενα στις παραγράφους 3 και 4, ενισχύοντας με τον τρόπο αυτό την τυποποίηση και τη διαλειτουργικότητα των συστημάτων.
            
            
               6.   Οι δράσεις για την ανάπτυξη προϊόντων και τεχνολογιών, των οποίων η χρήση, η ανάπτυξη ή η παραγωγή απαγορεύεται από το διεθνές δίκαιο, δεν είναι επιλέξιμες για χρηματοδότηση στο πλαίσιο του προγράμματος.
            
         
         
            Άρθρο 7
            Επιλέξιμες οντότητες
            
               1.   Οι δικαιούχοι και οι υπεργολάβοι που συμμετέχουν στη δράση είναι δημόσιες ή ιδιωτικές επιχειρήσεις, εγκατεστημένες στην Ένωση.
            
            
               2.   Οι υποδομές, οι εγκαταστάσεις, τα περιουσιακά στοιχεία και οι πόροι των δικαιούχων και των υπεργολάβων που συμμετέχουν στη δράση, τα οποία χρησιμοποιούνται για τους σκοπούς των δράσεων που χρηματοδοτούνται στο πλαίσιο του προγράμματος, βρίσκονται στο έδαφος της Ένωσης καθ' όλη τη διάρκεια της δράσης, οι δε εκτελεστικές δομές διαχείρισής τους είναι εγκατεστημένες στην Ένωση.
            
            
               3.   Για τους σκοπούς των δράσεων που χρηματοδοτούνται στο πλαίσιο του προγράμματος, οι δικαιούχοι και οι υπεργολάβοι τους που συμμετέχουν στη δράση δεν υπόκεινται σε έλεγχο από τρίτη χώρα ή οντότητα τρίτης χώρας.
            
            
               4.   Κατά παρέκκλιση από την παράγραφο 3 του παρόντος άρθρου και με την επιφύλαξη του άρθρου 15 παράγραφος 2, μια επιχείρηση εγκατεστημένη στην Ένωση η οποία ελέγχεται από τρίτη χώρα ή οντότητα τρίτης χώρας είναι επιλέξιμη ως δικαιούχος ή υπεργολάβος που συμμετέχει στη δράση μόνο εάν οι εγγυήσεις που έχει εγκρίνει το κράτος μέλος στο οποίο είναι εγκατεστημένη σύμφωνα με τις εθνικές διαδικασίες του διατίθενται στην Επιτροπή. Οι εν λόγω εγγυήσεις μπορούν να αναφέρονται στην εκτελεστική δομή διαχείρισης της εγκατεστημένης στην Ένωση επιχείρησης. Εφόσον κρίνεται κατάλληλο από το κράτος μέλος στο οποίο είναι εγκατεστημένη η επιχείρηση, οι εν λόγω εγγυήσεις μπορούν επίσης να αναφέρονται σε ειδικά κυβερνητικά δικαιώματα όσον αφορά τον έλεγχο της επιχείρησης.
               Οι εγγυήσεις εξασφαλίζουν ότι η συμμετοχή σε μια δράση μιας τέτοιας επιχείρησης δεν θα αντιβαίνει στα συμφέροντα ασφάλειας και άμυνας της Ένωσης και των κρατών μελών της, όπως αυτά ορίζονται στο πλαίσιο της Κοινής Εξωτερικής Πολιτικής και Πολιτικής Ασφάλειας, σύμφωνα με τον Τίτλο V ΣΕΕ, ή στους στόχους του προγράμματος που ορίζονται στο άρθρο 3. Οι εγγυήσεις είναι επίσης σύμφωνες προς τις διατάξεις του άρθρου 12. Οι εγγυήσεις τεκμηριώνουν συγκεκριμένα ότι, για τον σκοπό της δράσης, έχουν θεσπιστεί μέτρα προκειμένου να εξασφαλίζεται ότι:
               
                           α)
                        
                        
                           ο έλεγχος της επιχείρησης δεν ασκείται με τρόπο που εμποδίζει ή περιορίζει την ικανότητά της να εκτελεί τη δράση και να παράγει αποτελέσματα, που επιβάλλει περιορισμούς όσον αφορά την υποδομή, τις εγκαταστάσεις, τα περιουσιακά στοιχεία, τους πόρους, τη διανοητική ιδιοκτησία ή την τεχνογνωσία της που απαιτούνται για τον σκοπό της δράσης, ή που υπονομεύει τις δυνατότητες και τα πρότυπά της που είναι αναγκαία για την εκτέλεση της δράσης,
                        
                     
                           β)
                        
                        
                           αποτρέπεται η πρόσβαση τρίτης χώρας ή οντότητας τρίτης χώρας σε ευαίσθητες πληροφορίες σχετικά με τη δράση και οι υπάλληλοι ή άλλα πρόσωπα τα οποία συμμετέχουν στη δράση διαθέτουν εθνική εξουσιοδότηση ασφάλειας, όπου ενδείκνυται,
                        
                     
                           γ)
                        
                        
                           τα δικαιώματα διανοητικής ιδιοκτησίας που απορρέουν από τη δράση και τα αποτελέσματα αυτής παραμένουν στην κυριότητα του δικαιούχου κατά τη διάρκεια και μετά την ολοκλήρωση της δράσης, δεν υπόκεινται σε έλεγχο ή περιορισμό από τρίτη χώρα ή οντότητα τρίτης χώρας και δεν εξάγονται εκτός της Ένωσης ούτε παρέχεται πρόσβαση σε αυτά εκτός της Ένωσης χωρίς την έγκριση του κράτους μέλους στο οποίο είναι εγκατεστημένη η επιχείρηση και σύμφωνα με τους στόχους που ορίζονται στο άρθρο 3.
                        
                     Εφόσον κρίνεται κατάλληλο από το κράτος μέλος στο οποίο είναι εγκατεστημένη η επιχείρηση, μπορούν να παρέχονται πρόσθετες εγγυήσεις.
               Η Επιτροπή ενημερώνει την επιτροπή που αναφέρεται στο άρθρο 13 σχετικά με οποιαδήποτε επιχείρηση κρίνεται επιλέξιμη σύμφωνα με την παρούσα παράγραφο.
            
            
               5.   Όταν δεν υπάρχουν ανταγωνιστικά υποκατάστατα άμεσα διαθέσιμα στην Ένωση, οι δικαιούχοι και οι υπεργολάβοι που συμμετέχουν στη δράση μπορούν να χρησιμοποιούν τα περιουσιακά στοιχεία, τις υποδομές, τις εγκαταστάσεις και τους πόρους τους που βρίσκονται ή διατηρούνται εκτός του εδάφους των κρατών μελών, εφόσον η χρήση αυτή δεν αντιβαίνει στα συμφέροντα ασφάλειας και άμυνας της Ένωσης και των κρατών μελών της, συνάδει με τους στόχους του προγράμματος και ευθυγραμμίζεται πλήρως με το άρθρο 12.
               Το κόστος που σχετίζεται με αυτές τις δραστηριότητες δεν είναι επιλέξιμο για χρηματοδότηση στο πλαίσιο του προγράμματος.
            
            
               6.   Κατά την εκτέλεση επιλέξιμης δράσης, οι δικαιούχοι και οι υπεργολάβοι που συμμετέχουν στη δράση μπορούν επίσης να συνεργάζονται με επιχειρήσεις που είναι εγκατεστημένες εκτός του εδάφους των κρατών μελών ή ελέγχονται από τρίτη χώρα ή από οντότητα τρίτης χώρας, μεταξύ άλλων, χρησιμοποιώντας τα περιουσιακά στοιχεία, τις υποδομές, τις εγκαταστάσεις και τους πόρους αυτών των επιχειρήσεων, εφόσον αυτό δεν αντιβαίνει στα συμφέροντα ασφάλειας και άμυνας της Ένωσης και των κρατών μελών της. Η συνεργασία αυτή συνάδει με τους στόχους που ορίζονται στο άρθρο 3 και ευθυγραμμίζεται πλήρως με το άρθρο 12.
               Δεν επιτρέπεται η άνευ αδείας πρόσβαση τρίτης χώρας ή άλλης οντότητας τρίτης χώρας σε διαβαθμισμένες πληροφορίες σχετικά με την εκτέλεση της δράσης και αποφεύγονται οι πιθανές αρνητικές επιπτώσεις στην ασφάλεια της προμήθειας εισροών απαραίτητων για τη δράση.
               Το κόστος που σχετίζεται με τις εν λόγω δραστηριότητες δεν είναι επιλέξιμο για χρηματοδότηση στο πλαίσιο του προγράμματος.
            
            
               7.   Οι δικαιούχοι παρέχουν όλες τις σχετικές πληροφορίες που είναι απαραίτητες για την αξιολόγηση των κριτηρίων επιλεξιμότητας. Σε περίπτωση αλλαγής κατά την εκτέλεση της δράσης, η οποία ενδέχεται να θέσει υπό αμφισβήτηση την τήρηση των κριτηρίων επιλεξιμότητας, η επιχείρηση ενημερώνει σχετικά την Επιτροπή και η Επιτροπή αξιολογεί αν τα κριτήρια επιλεξιμότητας εξακολουθούν να τηρούνται και εξετάζει τον πιθανό αντίκτυπο στη χρηματοδότηση της δράσης.
            
            
               8.   Για τους σκοπούς του παρόντος άρθρου, ως υπεργολάβοι που συμμετέχουν στη δράση νοούνται οι υπεργολάβοι που έχουν άμεση συμβατική σχέση με δικαιούχο, άλλοι υπεργολάβοι στους οποίους έχει διατεθεί τουλάχιστον το 10 % του συνολικού επιλέξιμου κόστους της δράσης καθώς και υπεργολάβοι, οι οποίοι ενδέχεται να χρειάζονται πρόσβαση σε διαβαθμισμένες πληροφορίες προκειμένου να εκτελέσουν τη σύμβαση.
            
         
         
            Άρθρο 8
            Δήλωση των επιχειρήσεων
            Κάθε επιχείρηση σε κοινοπραξία που επιθυμεί να συμμετάσχει σε δράση δηλώνει εγγράφως ότι γνωρίζει και συμμορφώνεται πλήρως με το ισχύον εθνικό και ενωσιακό δίκαιο που αφορά δραστηριότητες στον τομέα της άμυνας.
         
         
            Άρθρο 9
            Κοινοπραξία
            
               1.   Όταν η χρηματοδοτική συνδρομή της Ένωσης παρέχεται μέσω επιδότησης, τα μέλη κοινοπραξίας που επιθυμούν να συμμετάσχουν σε δράση ορίζουν ένα από αυτά ώστε να ενεργεί ως συντονιστής. Ο συντονιστής προσδιορίζεται στη συμφωνία επιδότησης. Ο συντονιστής αποτελεί το κύριο σημείο επαφής μεταξύ των μελών της κοινοπραξίας στις σχέσεις τους με την Επιτροπή ή τον σχετικό φορέα χρηματοδότησης, εκτός αν καθορίζεται διαφορετικά στη συμφωνία επιδότησης ή σε περίπτωση μη συμμόρφωσης με τις υποχρεώσεις του όπως ορίζονται στη συμφωνία επιδότησης.
            
            
               2.   Τα μέλη κοινοπραξίας που συμμετέχουν σε δράση συνάπτουν εσωτερική συμφωνία, η οποία καθορίζει τα δικαιώματα και τις υποχρεώσεις τους όσον αφορά την υλοποίηση της δράσης, σύμφωνα με τη συμφωνία επιδότησης, με εξαίρεση δεόντως αιτιολογημένες περιπτώσεις προβλεπόμενες στο πρόγραμμα εργασίας ή στην πρόσκληση υποβολής προτάσεων. Η εσωτερική συμφωνία περιλαμβάνει επίσης ρυθμίσεις σχετικά με τα δικαιώματα διανοητικής ιδιοκτησίας που αφορούν τα προϊόντα και τις τεχνολογίες που αναπτύσσονται.
            
         
         
            Άρθρο 10
            Κριτήρια χορήγησης
            Οι δράσεις που προτείνονται για χρηματοδότηση στο πλαίσιο του προγράμματος αξιολογούνται με βάση κάθε ένα από τα παρακάτω κριτήρια:
            
                        α)
                     
                     
                        συμβολή στην αριστεία, ιδίως μέσω της κατάδειξης ότι η προτεινόμενη δράση διαθέτει σημαντικά πλεονεκτήματα σε σύγκριση με υφιστάμενα αμυντικά προϊόντα ή υφιστάμενες τεχνολογίες,
                     
                  
                        β)
                     
                     
                        συμβολή στην καινοτομία, ιδίως μέσω της κατάδειξης ότι η προτεινόμενη δράση περιλαμβάνει πρωτοποριακές ή καινοτόμες έννοιες και προσεγγίσεις, νέες ελπιδοφόρες μελλοντικές τεχνολογικές βελτιώσεις ή την εφαρμογή τεχνολογιών ή εννοιών που προηγουμένως δεν έβρισκαν εφαρμογή στον τομέα της άμυνας,
                     
                  
                        γ)
                     
                     
                        συμβολή στην ανταγωνιστικότητα και την ανάπτυξη επιχειρήσεων του αμυντικού τομέα σε όλη την Ένωση, ιδίως μέσω της δημιουργίας νέων ευκαιριών στην αγορά,
                     
                  
                        δ)
                     
                     
                        συμβολή στη βιομηχανική αυτονομία της ευρωπαϊκής αμυντικής βιομηχανίας και στα συμφέροντα ασφάλειας και άμυνας της Ένωσης, με την ενίσχυση των αμυντικών προϊόντων ή τεχνολογιών, σύμφωνα με τις προτεραιότητες όσον αφορά τις αμυντικές δυνατότητες που έχουν συμφωνηθεί από τα κράτη μέλη στο πλαίσιο της Κοινής Εξωτερικής Πολιτικής και Πολιτικής Ασφαλείας, ιδίως στο πλαίσιο του Σχεδίου Ανάπτυξης Δυνατοτήτων και, κατά περίπτωση, τις περιφερειακές και διεθνείς προτεραιότητες, εφόσον εξυπηρετούν τα συμφέροντα της Ένωσης για την ασφάλεια και την άμυνα και δεν αποκλείουν τη δυνατότητα συμμετοχής κανενός κράτους μέλους,
                     
                  
                        ε)
                     
                     
                        το τμήμα του συνολικού προϋπολογισμού της δράσης που θα διατεθεί στη συμμετοχή εγκατεστημένων στην Ένωση ΜΜΕ που προσθέτουν βιομηχανική ή τεχνολογική αξία ως μέλη της κοινοπραξίας, ως υπεργολάβοι ή ως άλλες επιχειρήσεις στην αλυσίδα εφοδιασμού, ιδίως δε το ποσοστό του συνολικού προϋπολογισμού της δράσης που θα διατεθεί σε ΜΜΕ που είναι εγκατεστημένες σε κράτη μέλη εκτός εκείνων στα οποία είναι εγκατεστημένες οι επιχειρήσεις της κοινοπραξίας που δεν είναι ΜΜΕ,
                     
                  
                        στ)
                     
                     
                        για τις δράσεις που αναφέρονται στο άρθρο 6 παράγραφος 1 στοιχεία γ) έως στ), συμβολή στην περαιτέρω ολοκλήρωση της ευρωπαϊκής αμυντικής βιομηχανίας μέσω της κατάδειξης από τους δικαιούχους ότι τα κράτη μέλη σκοπεύουν να χρησιμοποιούν, να κατέχουν ή να συντηρούν από κοινού το τελικό προϊόν ή την τεχνολογία.
                     
                  Κατά περίπτωση, η συμβολή στην αύξηση της αποδοτικότητας καθ' όλη τη διάρκεια του κύκλου ζωής των αμυντικών προϊόντων και τεχνολογιών, συμπεριλαμβανομένων της σχέσης κόστους-αποτελεσματικότητας και των δυνατοτήτων για συνέργειες, όσον αφορά τη διαδικασία προμήθειας και συντήρησης λαμβάνεται υπόψη, σε σχέση με την εφαρμογή των κριτηρίων που αναφέρονται στα στοιχεία α), β) και γ) του πρώτου εδαφίου.
         
         
            Άρθρο 11
            Ποσοστά χρηματοδότησης
            
               1.   Η χρηματοδοτική συνδρομή την οποία παρέχει η Ένωση στο πλαίσιο του προγράμματος δεν υπερβαίνει το 20 % του συνολικού επιλέξιμου κόστους μιας δράσης, όπως αναφέρεται στο άρθρο 6 παράγραφος 1 στοιχείο γ). Σε όλες τις υπόλοιπες περιπτώσεις, η συνδρομή δύναται να καλύπτει έως και το σύνολο του επιλέξιμου κόστους της δράσης.
            
            
               2.   Μια δράση όπως αναφέρεται στο άρθρο 6 παράγραφος 1 η οποία αναπτύσσεται στο πλαίσιο της Μόνιμης Διαρθρωμένης Συνεργασίας δύναται να επωφεληθεί από ποσοστό χρηματοδότησης αυξημένο κατά 10 επιπλέον εκατοστιαίες μονάδες.
            
            
               3.   Μια δράση όπως αναφέρεται στο άρθρο 6 παράγραφος 1 δύναται να επωφεληθεί από αυξημένο ποσοστό χρηματοδότησης, όπως αναφέρεται στο δεύτερο και το τρίτο εδάφιο της παρούσας παραγράφου, όταν το 10 % τουλάχιστον του συνολικού επιλέξιμου κόστους της δράσης διατίθεται σε ΜΜΕ εγκατεστημένες στην Ένωση.
               Το ποσοστό χρηματοδότησης δύναται να αυξηθεί κατά αριθμό εκατοστιαίων μονάδων ισοδύναμο με το ποσοστό του συνολικού επιλέξιμου κόστους μιας δράσης το οποίο διατίθεται στις ΜΜΕ που είναι εγκατεστημένες σε κράτη μέλη στα οποία είναι εγκατεστημένες οι επιχειρήσεις της κοινοπραξίας που δεν είναι ΜΜΕ, έως 5 επιπλέον εκατοστιαίες μονάδες.
               Αυτό το ποσοστό χρηματοδότησης μπορεί να αυξηθεί κατά αριθμό εκατοστιαίων μονάδων ισοδύναμο με το διπλάσιο του ποσοστού του συνολικού επιλέξιμου κόστους μιας δράσης που διατίθεται σε ΜΜΕ εγκατεστημένες σε κράτη μέλη πλην εκείνων που αναφέρονται στο δεύτερο εδάφιο.
            
            
               4.   Μια δράση όπως αναφέρεται στο άρθρο 6 παράγραφος 1 δύναται να επωφεληθεί από ποσοστό χρηματοδότησης αυξημένο κατά 10 επιπλέον εκατοστιαίες μονάδες, όταν το 15 % τουλάχιστον του συνολικού επιλέξιμου κόστους της δράσης διατίθεται σε εταιρείες μεσαίας κεφαλαιοποίησης εγκατεστημένες στην Ένωση.
            
            
               5.   Το έμμεσο επιλέξιμο κόστος καθορίζεται με εφαρμογή σταθερού ποσοστού 25 % επί του συνόλου του άμεσου επιλέξιμου κόστους, εξαιρουμένου του άμεσου επιλέξιμου κόστους για υπεργολαβική ανάθεση.
            
            
               6.   Η συνολική αύξηση του ποσοστού χρηματοδότησης μιας δράσης κατ' εφαρμογή των παραγράφων 2, 3 και 4 δεν υπερβαίνει τις 35 εκατοστιαίες μονάδες.
            
            
               7.   Η χρηματοδοτική συνδρομή της Ένωσης που παρέχεται στο πλαίσιο του προγράμματος, συμπεριλαμβανομένων των αυξημένων ποσοστών χρηματοδότησης, δεν καλύπτει πάνω από το 100 % του επιλέξιμου κόστους της δράσης.
            
         
         
            Άρθρο 12
            Κυριότητα και δικαιώματα διανοητικής ιδιοκτησίας
            
               1.   Η Ένωση δεν έχει στην κυριότητά της τα προϊόντα ή τις τεχνολογίες που προκύπτουν από τη δράση ούτε προβάλλει οποιαδήποτε αξίωση για δικαιώματα διανοητικής ιδιοκτησίας όσον αφορά τη δράση.
            
            
               2.   Τα αποτελέσματα των δράσεων που λαμβάνουν χρηματοδότηση στο πλαίσιο του προγράμματος δεν υπόκεινται σε έλεγχο ή περιορισμό από τρίτη χώρα ή οντότητα τρίτης χώρας, άμεσα ή έμμεσα, μέσω μίας ή περισσότερων ενδιαμέσων επιχειρήσεων, μεταξύ άλλων, όσον αφορά τη μεταφορά τεχνολογίας.
            
            
               3.   Ο παρών κανονισμός δεν θίγει τη διακριτική ευχέρεια των κρατών μελών όσον αφορά την πολιτική εξαγωγών προϊόντων συνδεόμενων με τον τομέα της άμυνας.
            
            
               4.   Όσον αφορά τα αποτελέσματα που παράγουν οι δικαιούχοι οι οποίοι έχουν λάβει χρηματοδότηση στο πλαίσιο του προγράμματος και με την επιφύλαξη της παραγράφου 3 του παρόντος άρθρου, η Επιτροπή ενημερώνεται σχετικά με οποιαδήποτε μεταβίβαση κυριότητας σε τρίτη χώρα ή οντότητα τρίτης χώρας. Εάν η εν λόγω μεταβίβαση κυριότητας αντιβαίνει στους στόχους που προβλέπονται στο άρθρο 3, η χρηματοδότηση η οποία παρεσχέθη στο πλαίσιο του προγράμματος επιστρέφεται.
            
            
               5.   Εάν η ενωσιακή βοήθεια παρέχεται υπό μορφή δημόσιας σύμβασης για μελέτη, όλα τα κράτη μέλη έχουν το δικαίωμα δωρεάν, μη αποκλειστικής άδειας χρήσης της μελέτης κατόπιν γραπτού αιτήματός τους.
            
         
         
            Άρθρο 13
            Διαδικασία επιτροπής
            
               1.   Η Επιτροπή επικουρείται από επιτροπή. Πρόκειται για επιτροπή κατά την έννοια του κανονισμού (ΕΕ) αριθ. 182/2011. Ο Ευρωπαϊκός Οργανισμός Άμυνας καλείται να παρέχει τις απόψεις και την εμπειρογνωμοσύνη του στην επιτροπή ως παρατηρητής. Η Ευρωπαϊκή Υπηρεσία Εξωτερικής Δράσης καλείται επίσης να συνδράμει.
               Η επιτροπή συνέρχεται επίσης σε ειδικές συνθέσεις, μεταξύ άλλων προκειμένου να συζητήσει αμυντικά θέματα.
            
            
               2.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
               Στις περιπτώσεις που η επιτροπή δεν εκφέρει γνώμη, η Επιτροπή δεν εγκρίνει το σχέδιο εκτελεστικής πράξης και εφαρμόζεται το άρθρο 5 παράγραφος 4 τρίτο εδάφιο του κανονισμού (ΕΕ) αριθ. 182/2011.
            
         
         
            Άρθρο 14
            Πρόγραμμα εργασίας
            
               1.   Η Επιτροπή εγκρίνει, μέσω εκτελεστικής πράξης, διετές πρόγραμμα εργασίας. Η εν λόγω εκτελεστική πράξη εκδίδεται σύμφωνα με τη διαδικασία εξέτασης του άρθρου 13 παράγραφος 2. Το πρόγραμμα εργασίας συνάδει με τους στόχους που αναφέρονται στο άρθρο 3.
            
            
               2.   Το πρόγραμμα εργασίας ορίζει λεπτομερώς τις κατηγορίες των έργων που χρηματοδοτούνται στο πλαίσιο του προγράμματος. Οι κατηγορίες αυτές ευθυγραμμίζονται με τις προτεραιότητες όσον αφορά τις αμυντικές δυνατότητες που αναφέρονται στο άρθρο 3 στοιχείο β).
               Οι εν λόγω κατηγορίες καλύπτουν δυνατότητες σχετικά με καινοτόμα αμυντικά προϊόντα και τεχνολογίες στους ακόλουθους τομείς:
               
                           α)
                        
                        
                           προετοιμασία, προστασία, ανάπτυξη και βιωσιμότητα,
                        
                     
                           β)
                        
                        
                           διαχείριση και υπεροχή των πληροφοριών και διοίκηση, έλεγχος, επικοινωνία, υπολογιστές, συλλογή πληροφοριών, εποπτεία και αναγνώριση (C4ISR), άμυνα και ασφάλεια στον κυβερνοχώρο· και
                        
                     
                           γ)
                        
                        
                           συμμετοχή και επενεργητές.
                        
                     Το πρόγραμμα εργασίας περιλαμβάνει επίσης μια κατηγορία έργων ειδικά για τις ΜΜΕ.
            
            
               3.   Το πρόγραμμα εργασίας διασφαλίζει ότι το 10 % τουλάχιστον του συνολικού προϋπολογισμού ωφελεί τη διασυνοριακή συμμετοχή των ΜΜΕ.
            
         
         
            Άρθρο 15
            Διαδικασία αξιολόγησης και χορήγησης
            
               1.   Κατά την εφαρμογή του προγράμματος, η χρηματοδότηση της Ένωσης χορηγείται έπειτα από ανταγωνιστικές προσκλήσεις υποβολής προτάσεων που προκηρύσσονται σύμφωνα με τον κανονισμό (ΕΕ, Ευρατόμ) αριθ. 966/2012 και τον κατ' εξουσιοδότηση κανονισμό (ΕΕ) αριθ. 1268/2012. Σε ορισμένες δεόντως δικαιολογημένες και εξαιρετικές περιστάσεις, η ενωσιακή χρηματοδότηση μπορεί επίσης να χορηγείται σύμφωνα με το άρθρο 190 του κατ' εξουσιοδότηση κανονισμού (ΕΕ) αριθ. 1268/2012.
            
            
               2.   Οι προτάσεις που υποβάλλονται μετά την πρόσκληση υποβολής προτάσεων αξιολογούνται από την Επιτροπή βάσει των κριτηρίων επιλεξιμότητας και χορήγησης που προβλέπονται στα άρθρα 6, 7, 8 και 10.
               Η Επιτροπή επικουρείται στο πλαίσιο της διαδικασίας χορήγησης από ανεξάρτητους εμπειρογνώμονες των οποίων τα διαπιστευτήρια ασφάλειας επικυρώνονται από τα κράτη μέλη. Οι εν λόγω εμπειρογνώμονες είναι πολίτες της Ένωσης, προέρχονται από ένα όσο το δυνατόν ευρύτερο φάσμα κρατών μελών και επιλέγονται βάσει προσκλήσεων υποβολής αιτήσεων με σκοπό την κατάρτιση βάσης δεδομένων υποψηφίων.
               Η επιτροπή που αναφέρεται στο άρθρο 13 ενημερώνεται σε ετήσια βάση σχετικά με τον κατάλογο εμπειρογνωμόνων στη βάση δεδομένων, ώστε να είναι διαφανής όσον αφορά τα διαπιστευτήρια των υποψηφίων. Η Επιτροπή εξασφαλίζει επίσης ότι οι εμπειρογνώμονες δεν προχωρούν σε κρίση, δεν παρέχουν συμβουλές και δεν προσφέρουν τη βοήθειά τους σε θέματα σχετικά με τα οποία αντιμετωπίζουν σύγκρουση συμφερόντων.
            
            
               3.   Η Επιτροπή, μέσω εκτελεστικών πράξεων, χορηγεί τη χρηματοδότηση για τις επιλεγμένες δράσεις μετά από κάθε πρόσκληση υποβολής προτάσεων ή μετά από εφαρμογή του άρθρου 190 του κατ' εξουσιοδότηση κανονισμού (ΕΕ) αριθ. 1268/2012. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης του άρθρου 13 παράγραφος 2.
            
         
         
            Άρθρο 16
            Ετήσιες δόσεις
            Η Επιτροπή μπορεί να κατανέμει τις πιστώσεις του προϋπολογισμού σε ετήσιες δόσεις.
         
         
            Άρθρο 17
            Παρακολούθηση και εκθέσεις
            
               1.   Η Επιτροπή παρακολουθεί τακτικά την υλοποίηση του προγράμματος και υποβάλλει σε ετήσια βάση έκθεση σχετικά με την πρόοδο που έχει συντελεστεί σύμφωνα με το άρθρο 38 παράγραφος 3 στοιχείο ε) του κανονισμού (ΕΕ, Ευρατόμ) αριθ. 966/2012. Προς αυτόν τον σκοπό, η Επιτροπή θεσπίζει τις αναγκαίες ρυθμίσεις σχετικά με την παρακολούθηση.
            
            
               2.   Για τη στήριξη της ενίσχυσης της αποδοτικότητας και της αποτελεσματικότητας των μελλοντικών δράσεων πολιτικής της Ένωσης, η Επιτροπή καταρτίζει αναδρομική έκθεση αξιολόγησης και την υποβάλλει στο Ευρωπαϊκό Κοινοβούλιο και στο Συμβούλιο. Στο πλαίσιο της έκθεσης, η οποία βασίζεται σε σχετικές διαβουλεύσεις με τα κράτη μέλη και τα βασικά ενδιαφερόμενα μέρη, αξιολογείται ειδικά η πρόοδος που έχει συντελεστεί προς την επίτευξη των στόχων που ορίζονται στο άρθρο 3. Αναλύεται επίσης η διασυνοριακή συμμετοχή, μεταξύ άλλων η συμμετοχή ΜΜΕ και εταιρειών μεσαίας κεφαλαιοποίησης, σε δράσεις που υλοποιούνται στο πλαίσιο του προγράμματος, καθώς και η ενσωμάτωση ΜΜΕ και εταιρειών μεσαίας κεφαλαιοποίησης στην παγκόσμια αξιακή αλυσίδα. Η έκθεση περιλαμβάνει επίσης πληροφορίες σχετικά με τις χώρες καταγωγής των δικαιούχων και, όπου είναι δυνατόν, την κατανομή των παραγόμενων δικαιωμάτων διανοητικής ιδιοκτησίας.
            
         
         
            Άρθρο 18
            Προστασία των οικονομικών συμφερόντων της Ένωσης
            
               1.   Η Επιτροπή λαμβάνει τα κατάλληλα μέτρα για να διασφαλίζει ότι, κατά την υλοποίηση δράσεων που χρηματοδοτούνται δυνάμει του παρόντος κανονισμού, τα οικονομικά συμφέροντα της Ένωσης προστατεύονται με προληπτικά μέτρα κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και, σε περίπτωση που εντοπίζονται παρατυπίες, με την ανάκτηση των ποσών που καταβλήθηκαν αχρεωστήτως και, ανάλογα με την περίπτωση, με αποτελεσματικές, αναλογικές και αποτρεπτικές διοικητικές και οικονομικές κυρώσεις.
            
            
               2.   Η Επιτροπή ή οι εκπρόσωποί της και το Ελεγκτικό Συνέδριο έχουν την εξουσία να διενεργούν ελέγχους ή, στην περίπτωση διεθνών οργανισμών, την εξουσία να διενεργούν επαλήθευση, κατά τις συμφωνίες που έχουν συνάψει με αυτούς, βάσει εγγράφων αλλά και επιτόπου, σε όλους τους δικαιούχους επιδοτήσεων, τους αναδόχους και τους υπεργολάβους που έχουν λάβει ενωσιακά κονδύλια στο πλαίσιο του προγράμματος.
            
            
               3.   Η Ευρωπαϊκή Υπηρεσία Καταπολέμησης της Απάτης (OLAF) μπορεί να διενεργεί έρευνες, συμπεριλαμβανομένων επιτόπιων ελέγχων και εξακριβώσεων, σύμφωνα με τις διατάξεις και τις διαδικασίες που ορίζουν ο κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (10) και ο κανονισμός (Ευρατόμ, ΕΚ) αριθ. 2185/96 του Συμβουλίου (11), για τη διαπίστωση απάτης, διαφθοράς ή άλλης παράνομης δραστηριότητας κατά των οικονομικών συμφερόντων της Ένωσης, σε σχέση με συμφωνία ή απόφαση επιδότησης ή σύμβαση που χρηματοδοτείται δυνάμει του προγράμματος.
            
            
               4.   Με την επιφύλαξη των παραγράφων 1, 2 και 3, οι συμφωνίες συνεργασίας με τρίτες χώρες και με διεθνείς οργανισμούς, οι συμβάσεις, οι συμφωνίες επιχορήγησης και οι αποφάσεις που προκύπτουν από την εφαρμογή του παρόντος κανονισμού περιέχουν διατάξεις οι οποίες εξουσιοδοτούν ρητά την Επιτροπή, το Ελεγκτικό Συνέδριο και την OLAF να διεξάγουν τους εν λόγω λογιστικούς ελέγχους και έρευνες, σύμφωνα με τις αντίστοιχες αρμοδιότητές τους.
            
         
         
            Άρθρο 19
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Ιουλίου 2018.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               A. TAJANI
            
            
               
                  Για το Συμβούλιο
               
               
                  Η Πρόεδρος
               
               J. BOGNER-STRAUSS
            
         
         
            (1)  ΕΕ C 129 της 11.4.2018, σ. 51.
         
            (2)  Θέση του Ευρωπαϊκού Κοινοβουλίου της 3ης Ιουλίου 2018 (δεν έχει δημοσιευτεί ακόμα στην Επίσημη Εφημερίδα) και απόφαση του Συμβουλίου της 16ης Ιουλίου 2018.
         
            (3)  ΕΕ C 373 της 20.12.2013, σ. 1.
         
            (4)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
         
            (5)  Οδηγία 2009/43/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας (ΕΕ L 146 της 10.6.2009, σ. 1).
         
            (6)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).
         
            (7)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).
         
            (8)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (9)  Σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων (ΕΕ L 124 της 20.5.2003, σ. 36).
         
            (10)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (11)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
      
      
         
            ΚΟΙΝΗ ΔΗΛΩΣΗ ΓΙΑ ΤΗ ΧΡΗΜΑΤΟΔΟΤΗΣΗ ΤΟΥ ΕΥΡΩΠΑΪΚΟΥ ΠΡΟΓΡΑΜΜΑΤΟΣ ΒΙΟΜΗΧΑΝΙΚΗΣ ΑΝΑΠΤΥΞΗΣ ΣΤΟΝ ΤΟΜΕΑ ΤΗΣ ΑΜΥΝΑΣ
            
               Το Ευρωπαϊκό Κοινοβούλιο και το Συμβούλιο συμφωνούν, με την επιφύλαξη των προνομίων της αρμόδιας για τον προϋπολογισμό αρχής στο πλαίσιο της ετήσιας διαδικασίας του προϋπολογισμού, ότι η χρηματοδότηση του ευρωπαϊκού προγράμματος βιομηχανικής ανάπτυξης στον τομέα της άμυνας θα καλυφθεί τα έτη 2019-2020 ως εξής:
            
                        —
                     
                     
                        200 εκατομμύρια EUR από το αδιάθετο περιθώριο,
                     
                  
                        —
                     
                     
                        116,1 εκατομμύρια EUR από τον μηχανισμό CEF,
                     
                  
                        —
                     
                     
                        3,9 εκατομμύρια EUR από το πρόγραμμα Egnos,
                     
                  
                        —
                     
                     
                        104,1 εκατομμύρια EUR από το πρόγραμμα Galileo,
                     
                  
                        —
                     
                     
                        12 εκατομμύρια EUR από το πρόγραμμα Copernicus,
                     
                  
                        —
                     
                     
                        63,9 εκατομμύρια EUR από το ITER.